Title: ประกาศกระทรวงการคลัง  เรื่อง การคงสิทธิตามโครงการสวัสดิการเงินกู้เพื่อที่อยู่อาศัยของข้าราชการ หรือลูกจ้างประจำที่ต้องลาออกจากราชการ หรือโอนไปรับราชการ หรือต้องเปลี่ยนสถานภาพตามที่กฎหมายกำหนดไปเป็นข้าราชการ พนักงาน เจ้าหน้าที่ หรือลูกจ้างซึ่งปฏิบัติราชการประจำ ในองค์กรอิสระตามรัฐธรรมนูญ

ประกาศกระทรวงการคลัง

ประกาศกระทรวงการคลัง
เรื่อง
การคงสิทธิตามโครงการสวัสดิการเงินกู้เพื่อที่อยู่อาศัยของข้าราชการ
หรือลูกจ้างประจำที่ต้องลาออกจากราชการ
หรือโอนไปรับราชการ
หรือต้องเปลี่ยนสถานภาพตามที่กฎหมายกำหนดไปเป็นข้าราชการ
พนักงาน เจ้าหน้าที่
หรือลูกจ้างซึ่งปฏิบัติราชการประจำ
ในองค์กรอิสระตามรัฐธรรมนูญ[๑]

สืบเนื่องจากคณะรัฐมนตรีมีมติเมื่อวันที่ ๘ มกราคม ๒๕๔๕
อนุมัติในหลักการให้ข้าราชการที่ใช้สิทธิกู้เงินตามโครงการสวัสดิการเงินกู้เพื่อที่อยู่อาศัยของข้าราชการ
ตามพระราชกฤษฎีกาสวัสดิการเงินกู้เพื่อที่อยู่อาศัย พ.ศ. ๒๕๓๕ และต่อมาได้ลาออกจากราชการเพื่อมาดำรงตำแหน่งตุลาการศาลปกครองได้รับการยกเว้นการชดใช้เงินส่วนต่างของอัตราดอกเบี้ยเงินกู้
และให้ชำระดอกเบี้ยเงินกู้ในอัตราเดิมนับตั้งแต่วันที่ลาออกจากราชการในส่วนราชการเดิมเพื่อมาดำรงตำแหน่งตุลาการศาลปกครอง
ตามที่สำนักงานศาลปกครองเสนอ โดยให้รวมถึงข้าราชการหรือลูกจ้างประจำที่ต้องลาออกจากราชการหรือโอนไปรับราชการหรือต้องเปลี่ยนสถานภาพตามที่กฎหมายกำหนดไปเป็นข้าราชการ
พนักงาน เจ้าหน้าที่ หรือลูกจ้างซึ่งปฏิบัติราชการประจำในองค์กรอิสระตามรัฐธรรมนูญได้รับสิทธิประโยชน์
ยกเว้นการชดใช้เงินส่วนต่างของอัตราดอกเบี้ยเงินกู้
และให้ชำระดอกเบี้ยในอัตราเดิมตามโครงการฯ เช่นเดียวกันตามความเห็นของกระทรวงการคลัง
อาศัยอำนาจตามความในมาตรา ๑๔ แห่งพระราชกฤษฎีกาสวัสดิการเงินกู้เพื่อที่อยู่อาศัย
พ.ศ. ๒๕๓๕ รัฐมนตรีว่าการกระทรวงการคลังโดยความเห็นชอบของคณะรัฐมนตรี จึงกำหนดหลักเกณฑ์การคงสิทธิตามโครงการสวัสดิการเงินกู้เพื่อที่อยู่อาศัยของข้าราชการหรือลูกจ้างประจำที่ต้องลาออกจากราชการ
หรือโอนไปรับราชการหรือต้องเปลี่ยนสถานภาพตามที่กฎหมายกำหนดไปเป็นข้าราชการ
พนักงาน เจ้าหน้าที่ หรือลูกจ้างซึ่งปฏิบัติราชการประจำในองค์กรอิสระตามรัฐธรรมนูญไว้
ดังนี้

๑. ให้ผู้กู้เงินตามโครงการฯ ที่ต้องลาออกจากราชการ
หรือโอนไปรับราชการหรือต้องเปลี่ยนสถานภาพตามที่กฎหมายกำหนดไปเป็นข้าราชการ
พนักงาน เจ้าหน้าที่หรือลูกจ้างซึ่งปฏิบัติราชการประจำในองค์กรอิสระตามรัฐธรรมนูญได้รับยกเว้นการชดใช้เงินส่วนต่างของอัตราดอกเบี้ยเงินกู้ที่ได้รับ
ตามพระราชกฤษฎีกาสวัสดิการเงินกู้เพื่อที่อยู่อาศัย พ.ศ. ๒๕๓๕ กับอัตราดอกเบี้ยเงินกู้ปกติคืนให้แก่ทางราชการ

๒. ให้ผู้กู้เงินตามโครงการฯ ที่ต้องลาออกจากราชการ
หรือโอนไปรับราชการหรือต้องเปลี่ยนสถานภาพตามที่กฎหมายกำหนดในข้อ ๑
มีสิทธิผ่อนชำระเงินกู้ต่อไปโดยเสียดอกเบี้ยในอัตราเดิมตามที่กำหนดไว้ในสัญญากู้เงินตามโครงการฯ
 ทั้งนี้ ตั้งแต่วันที่ผู้กู้เงินตามโครงการฯ
ลาออกจากราชการหรือโอนไปรับราชการหรือต้องเปลี่ยนสถานภาพตามที่กฎหมายกำหนดจากส่วนราชการเดิม

ประกาศ ณ วันที่ ๒๗ กุมภาพันธ์ พ.ศ. ๒๕๔๕
วราเทพ  รัตนากร
รัฐมนตรีช่วยว่าการฯ ปฏิบัติราชการแทน
รัฐมนตรีว่าการกระทรวงการคลัง

ธิดาวรรณ / พิมพ์
๒๑ พฤศจิกายน ๒๕๔๕

ปาจรีย์/ผู้จัดทำ
๑๖ พฤษภาคม ๒๕๔๙

จุฑามาศ/ปรับปรุง
๓๐ มิถุนายน ๒๕๕๘

[๑] ราชกิจจานุเบกษา เล่ม ๑๑๙/ตอนพิเศษ ๕๖ ง/หน้า ๑๓/๒๖ มิถุนายน ๒๕๔๕